Mikronid

Mikronid oli Eesti biitansambel, mis asutati 1965. aastal Tallinnas.

Ajaloolisi seiku

1965–1966
Ansambli asutasid 1965. aastal Peeter Keäri ja Toivo Tamm, kes pidid kitarride pärast poole aasta pealt kooli vahetama. Tallinna 42. Keskkoolist suunduti 16. keskkooli. Musima (Saksa DV) elektrikitarr osteti Emil Laansoolt. Nimi võeti 1966. aastal, nimevaliku aluseks oli eeldus, et oldi tilluke osa biitmuusikast – mikronid.

1967–1968
Esimesel ülelinnalisel kitarriansamblite ülevaatusel esines ansambel veebruaris 1967 ning sai esinemisloa nr 1. Kevadel esines ansambel Eesti Televisiooni otsesaates "Nota Bene". Maikuus astuti Estonia kontserdisaalis publiku ette koolinoorte isetegevusolümpiaadi laureaatidena. Alates sügisest 1967 esines ansambel Turu klubi egiidi all. Sügisest 1967 oli ansambli löökriistamängija Gunnar Graps. Eesti Raadio stuudiosse (saate "Pobifo revüü" jaoks) kutsuti Mikronid oma lugusid salvestama Jüri Lina toel 1968. aasta algul. Teiste lugude hulgas salvestati laulud "Sulle" ja "Üks imelik masin". Osaleti ka kinos Kosmos 28. aprillil 1968 toimunud kontserdil, mis oli esimene rokkfestival Eestis ja väidetavalt terves Nõukogude Liidus. Kevadel esineti ka Vana Tombi klubis. Sügisel 1968 tulid mitmele ansambli liikmele sõjaväekutsed, aga bassimehe tagasisaatmise tõttu tegevus jätkus.

1972–1974
1972. aasta algusest tegutses ansambel Kirovi kalurikolhoosi juures. 1974. aastal saavutati Moldaavia NSV-s Bălți linnas toimunud üleliidulisel festivalil suure koosseisuga (3 solisti, 4 puhkpilli-, 2 löökriista- ja 2 klahvpillimängijat) esikoht. Ansambli juht oli tollal Rein Vaik (klahvpillid, viiul). Koos vokaalansambliga MERL salvestati tuntud palad "Sacramento" ja "Heinaveol". Esineti Moskvas kosmonautidele. Ühel korral oldi telesaate "Kaks takti ette" saateansambel.

1975–1999
1975. aastast tegutses ansambel Kohila kultuurimajas. Mängiti kõikidel nädalalõppudel, sealhulgas sadades pulmades ja juubelitel. 1985. aastal tekkis seisak ning ansambel lagunes. Eelviimane ülesastumine (ilma solistideta) leidis aset 1999. aastal Vello Salumetsa raamatu "Rockrapsoodia" presentatsioonil taasavatud Sossi klubis.

2019
2019. aastal anti välja ka ametlik Mikronite topeltplaat ja vinüülplaat. http://vaiguviiul.ee/e-pood/mikronid-2x7

Gunnar Grapsi mälestuskontsert
Gunnar Grapsi sünniaastapäeva tähistamiseks koguneti 22. novembril 2019 Kochi Aita esinema koosseisus Peeter Keäri, Tiit Kõrvits, Harry Kõrvits, Mikk Tammepõld. Esitati 5 lugu:
 "Istun aknal" (2019, kontsertesitus)
 "I'm A King Bee" (2019, kontsertesitus)
 "Free Flow" (esmaesitus, improvisatsioon 2019)
 "Imelik masin" (originaalesitus kontserdil 2019)
 "Sügis" (2019, kontsertesitus)

Muusikafilmi tegemine
Filmisalvestus ansambel "Mikronid" aastast 1968. Ansambli (1965–1985) asutaja Peeter Keäri, kellega lõi kaasa Toivo Tamm (15.09.1949–17.06.2014) ja kes olid alates 6. klassist Tallinna 42. Keskkoolis pinginaabrid. Ajendiks Peetrile, kes tegi trepikojabändi Pae tänava 11 II trepikoja 5. korrusel koos Ener Vaksaga (surnud) ja Rein Klingiga (15.12.1949) sai Reinu pakkumine tulla Tallinna 16. Keskkooli pilli mängima. Nii saigi 1965. aastal kooli nääripeol juba mõned lood esitatud (Peeter oli siis soolokitarr) ja teisest poolaastast alates ka kooli vahetatud. Direktor toetas meie tegevust igal sammul. Juhuslik kohtumine (juuni 2016 lõpp) kunagise koolivenna Pavel Rambakuga tõi aga sel suvel ülihea uudise. Mikronite proovi ja esinemist kooli laval oli filminud nii Pavel kui Vello Savest (surnud). Loomulikult tehti seda tolleaegse algelise 8 mm filmiga amatöörkaameraga, millel ühel puudus ka suumimise võimalus. Ei olnud ka helisalvestuse võimalust kaameral. Filmimise ajal (1968 esimene pool) ei olnud veel ansamblis klahvpillide mängijat Rein Härma, kes liitus sügisel 1968. Gunnar Graps (27.11.1951–17.05.2004) oli juba väljavahetanud algkoosseisus aastajagu mänginud Harry Kõrvitsa. Laval on siis näha soolokitarriga Tiit Kõrvitsat, Gunnar Grapsi, tamburiiniga käib usinasti ringi Toivo Tamme (kitarr) vend Leo Tamm. Bassi mängib Peeter Keäri. Põhisolistiks oli sel ajal Heiki Johannson (3.07.1949–25.08.1995), Veidi vilksatab ka tolle aja helitehnik Jaan Sillandi. Riietuses domineerib Soome ehitajatelt äritud polo-paita, retukenkät jms. Kuna heli ei ole, jääb vaid fantaasia otsustada, mis lugusid filmimise ajal mängiti. Tuntuim pala on muidugi "Imelik masin", mida laulab Heiki Johannson. Kogu selgitava jutu pani kokku Peeter Keäri. Tänu ajaloo salvestajatele Vello Savestile ja Pavel Rambakule. Video pani kokku heliga BBW Production. www.bbwproduction.ee Kasutatud muusika: Mikronid - King bee, Mikronid - Üks imelik masin 

8 mm värvilist filmi näeb siit: https://www.youtube.com/watch?v=QWX_S2TX2A8

Koosseis
Eri aegadel on koosseisu kuulunud:
Peeter Keäri – basskitarr
Toivo Tamm – rütmikitarr
Tiit Kõrvits – soolokitarr
Tõnu Toom – suupill, tamburiin, helitehnik
Rein Härma – klaver
Ener Vaks – laul
Andres Leht – laul
Heiki Johannson – laul
Rein Vaik – klahvpillid, viiul
Harry Kõrvits – löökriistad (kuni sügiseni 1967)
Gunnar Graps – löökriistad, laul (1967–1974)
Tiit Soodla – laul (1975–1985)
Aart Priimägi – trummid (kuni 1966)
Sven Grünberg – klaver (1972–1973)

Välislingid
Ansambli koduleht
Facebooki leht

Eesti ansamblid